Tom Behnke (KF), 2009-04-02:
Hvorfor var der i sin tid et meget, meget stort flertal i Folketinget, der syntes, det var en god idé at gå med i Schengensamarbejdet?
Det var der altså ud fra den betragtning, at man havde en mulighed for med Schengensamarbejdet langt bedre at samarbejde om at bekæmpe den grænseoverskridende organiserede kriminalitet.
Man gjorde det også, for at det skulle være lettere for borgere i de pågældende i Schengenlande at bevæge sig på tværs af landegrænserne, uden at de skulle holde i kø for at vise pas.
Så der var sådan set to overordnede formål med, at man lavede Schengensamarbejdet, to formål, som jeg synes var rigtig gode.
Det kan vi jo rent faktisk gøre, hvis det er sådan, at det skønnes nødvendigt.
Myndighederne vurderer i øjeblikket, at det ikke er nødvendigt at lave en egentlig grænsekontrol, og den vurdering bakker vi op om.
Hvis situationen ændrer sig og nødvendiggør, at der midlertidigt genindføres grænsekontrol, så vil vi også bakke op om den beslutning.
Det skal ikke være en politisk, populistisk beslutning, at der genindføres grænsekontrol for en kortere eller længere periode.
Det skal derimod være en beslutning, der er funderet på et fagligt og sagligt grundlag, en faglig og saglig vurdering.
Det er det, der skal til, hvis grænsekontrollen skal genindføres midlertidigt, og det kan jo bestemt ikke udelukkes, at der kan opstå en sådan situation, hvor myndighederne siger: Nu vil det være hensigtsmæssigt at gøre det.
Og i det øjeblik, hvor myndighederne siger det, bakker vi op fra konservativ side.
Det, vi skal spørge os selv om, er jo: Hvordan bruger vi bedst politiets kræfter i indsatsen mod grænseoverskridende kriminalitet?
Hvordan bekæmper vi bedst den grænseoverskridende kriminalitet?
Det er jo det spørgsmål, vi er nødt til at stille sig selv.
Er det, ved at de danske betjente står skulder ved skulder langs grænserne?
Så det ville blive en meget, meget vanskelig opgave for politiet at stå dér skulder ved skulder og sikre, at grænsekontrollen er effektiv.
Man må i forlængelse af dette også spørge sig selv, om vi skal jagte de kriminelle, eller om vi skal genere millioner af lovlydige borgere, som har et ærinde i et andet EU-land.
Det er jo det, man også må spørge sig selv om i den her forbindelse.
Og der er det bare vores opfattelse, at det er langt bedre, at vi har et analyserende politi, et intelligent politi, som bruger kræfterne på at optrævle de her netværk, og som bekæmper den grænseoverskridende kriminalitet på en intelligent måde i stedet for at stå skulder ved skulder med hænderne i lommen og se på, hvad der så i øvrigt skulle komme forbi.
Altså, baglandspatruljerne i grænselandet foretager rent faktisk kontroller; man foretager kontroller af den trafik, der er.
Man gør det ikke lige på selve den geografiske linje, der er mellem f.eks. Danmark og Tyskland, men man gør det altså i baglandet.
Der kører man rundt og vurderer og kigger på de køretøjer og personer, der bevæger sig rundt, og indimellem stiller man sig også op og standser alle de køretøjer, der kommer, for at prøve at lave noget stikprøvekontrol.
Det er altså måden, man gør det på i dag.
Det er jo ikke sådan, at man ingenting foretager sig.
Det er ikke sådan, at det bare er nemt at gøre.
Men det må være således, at vi stiller os selv det nødvendige spørgsmål, hvordan vi bedst og mest effektivt bekæmper den grænseoverskridende kriminalitet, og der er det jo altså myndighedernes vurdering, at det gøres bedre ved at være analyserende og intelligent i sit arbejde end ved at stille nogle betjente op på grænsen, som skal stå der med hænderne i lommen og vurdere de køretøjer, der kommer forbi.
Så vi har fra konservativ side den opfattelse, at det forslag til vedtagelse, der ligger, er et rigtig godt forslag, hvor vi konstaterer, at der rent faktisk bliver gjort en meget, meget effektiv indsats, at man rent faktisk gør noget ved de her problemer, som vi jo er enige i skal løses.
Den grænseoverskridende kriminalitet skal naturligvis bekæmpes, og det skal den, uanset om den er grænseoverskridende i forhold til den dansk-tyske grænse, eller om det handler om grænsen mellem Jylland og Fyn og Sjælland.
Hvor end den kriminalitet nu florerer og bevæger sig hen, så skal den bekæmpes.